
Дзюдо
Ахъмэт Мусэбий и цIэ лъапIэр
Налшык дэт Универсальнэ спорт комплексым щекIуэкIащ Социалист Лэжьыгъэм и ЛIыхъужь Ахъмэт Мусэбий и фэеплъу къызэрагъэпэща, дзюдомкIэ урысейпсо зэхьэзэхуэ. Къэралым и щIыналъэ 12-м къикIауэ абы кърихьэлIащ спортсмен 200-м нэблагъэ.
Зэпеуэр къыщызэIуахым Ныр Сеф и цIэр зехыхьэ, Олимп резервым дзюдомкIэ и спорт школым и унафэщI-хэм ягъэпажащ мы гъэм къэрал кIуэцI зэхьэзэхуэхэм зэфIэкI лъагэхэр къыщызыгъэлъэгъуа спортсмен зыбжанэ. Апхуэдэу, ахъшэ саугъэтхэмрэ тыгъэ лъапIэхэм-рэ хуагъэфэщащ Бабыгуей Олегрэ абы и гъэсакIуэ Ким Русланрэ, Иванов Дмитрий, Мэрзей Таймураз сымэ. Зэхьэзэхуэхэм зэрыхэтын щыгъын къратащ Гаев Омар, Къанокъуэ Арианэ, Шормэн Элеонорэ, Къумыкъу Темболэт, Байдаевэ Айшэ, Уянов Магомед. КимонокIэ яхуэ- упсащ Балъкъыз Залымрэ Гъудэ ДжэбрэIилрэ.
Социалист Лэжьыгъэм и ЛIыхъужь Ахъмэт Мусэбий и фэеплъ зэхьэзэхуэм япэ увыпIэхэр щаубыдащ Къэбэрдей-Балъкъэрым щыщ спортсменхэу Уянаев Тимур, Бэлахъуэ Артур, Къущхьэ Джамболэт сымэ.
МЭЗКУУ Къанщобий.
Каратэ
Биткаш дыжьын медалыр къехь
Инджылызым и Кроули къалэм мы махуэхэм щекIуэкIащ киокушинкай каратэмкIэ Инджылызым и 43-нэ чемпионат зэIухарэ Европэм и Кубокыр къэхьыным хухэха 11-нэ зэхьэзэхуэрэ. Абы ехъулIэныгъэ иIэу зыкъыщагъэлъэгъуащ Урысей Федерацэм и командэ къыхэхам хэтхэм.
Зи хьэлъагъыр килограмм 80-м нэблагъэхэм я зэпэщIэтыныгъэм текIуэныгъэ зыбжанэ къыщызыхьа Биткаш Эмиль финал зэIущIэм щыхуэзащ Швецием щыщ, каратэ лIэужьыгъуэ зыбжанэмкIэ дунейпсо чемпионатхэм щытекIуа Росин Йонас. КIэух зэпэщIэтыныгъэм ди лъахэгъум зымащIэкIэ къефIэкIащ и хьэрхуэрэгъур. Абы дыжьын медалыр къылъысащ.
Фигу къэдгъэкIыжынщи, «Кайман» щхьэзакъуэ зэзауэхэмкIэ клубым и Iэтащхьэ Биткаш Эмиль Европэм и чемпионщ, Урысейм тхуэнейрэ и чемпионщ, киокушинкаймкIэ дунейпсо зэхьэзэхуэхэм щытекIуащ.
ЖЫЛАСЭ Замир.
